Author: Imre

Az Atya, Fiú, Szentlélek nevében! Ámen.  Gárdony, Szfvár, 2017. június 25. 1. Tim 6:11-16.
Ágostai Hitvallás Emléknapja  

Szeretettel köszöntöm a gyülekezetet heti igénkkel, Jézus szavával: Jöjjetek énhozzám mindnyájan, akik megfáradtatok és meg vagytok terhelve, és én megnyugvást adok nektek. (Mt 11:28)
A Szentháromság ünnepe utáni 2. vasárnap van, naptár szerint június 25. 1530-ban ezen a napon olvasták fel az augsburgi birodalmi gyűlésen V. Károly császár előtt az Ágostai Hitvallást, egyházunk névadó hitvallását. 
Nemcsak úgy emlékezünk erre az eseményre, mint hitben eleink bátor kiállására. Nemcsak úgy gondolunk erre a napra, mint hitvallásunk születésére. Hanem úgy is, mint amelyen a Szentlélek bizonyságtévő ereje vált láthatóvá. 
Hadd olvassam fel püspökeink levelét!
Istentiszteletünk kezdőéneke

Kegyelem nékünk és békesség Istentől, a mi Atyánktól és az Úr Jézus Krisztustól! Ámen. 

Ünneplő Gyülekezet!

Isten embere
Te pedig, Isten embere! 
Gyerekkoromban Ittzés Pista bácsi tartotta a vasárnapi iskolát – mi így hívtuk a hittant… Egyszer tanított egy éneket Zákeusról, aki csöpp ember volt, és mászott a fügefán. Az Úr Jézus épp arra ment, megállt a fa tövén, és szólt: Zákeus, gyere le! Ma a te házadban szállok én. 
És amikor énekelte, akkor ránk mutatott Pista bácsi: Ma a te házadban szállok én. S azóta tudom, hogy abban a történetben egy kicsit én is benne vagyok. 
Te pedig, Isten embere!
S persze, Timóteus a címzett. De a történetben mi is benne vagyunk. Te pedig, Isten embere! 
Van Istennek embere? 
Vannak – a nagyok. Mint egykor volt Dávid király… vagy a felolvasott igében Ezsdrás és Nehémiás… vagy a XVI. században Luther és Melanchton – mert hogy Luther nem lehetett ott a birodalmi gyűlésen, mivel kiátkozták. Ezért Melanchton képviselte a reformáció irányát. Ő írta az Ágostai Hitvallást és annak Védőiratát is. Voltak Istennek emberei… 
A megszólítás nagyon személyes: Te pedig, Isten embere! És szinte ott a folytatás, hogy ma is van Istennek embere… Hogy benne vagyok a történetben. 
Isten embere vagy!
Ez elhatárol másoktól. Isten embere vagy, nem a világ embere. Az Isten pedig igaz – olyan értelemben, hogy nem mocskol be másokat, sőt: a bűnöst is megigazítja. Nem mások kárán növeli dicsőségét, hanem kedves és jóságos. Isten nem bizonyítékokra, igazolásokra törekszik, hanem megbízik bennünk. Ezért Istentől idegen a versengés, a megfelelni akarás, hanem körülötte csapat épül, ez az egyház, és közössége olyan, mint a család. Isten nem hagy el csak azért, mert pillanatnyilag nem tetszik neki valami, és nem fordít hátat, mert máshol több hasznot lát, hanem kitartóan mellettünk marad. Isten hűséges. Te Isten embere vagy nem a világ embere, nem a korszellem embere. 
A világ emberét a politika irányítja – Isten emberét az ige irányítja. 
A világ emberét a pénz, a hatalom vonzza – Isten embere pedig szabad, sőt ura a pénznek és hatalomnak. A világ embere szereti az életet – és retteg a haláltól. Isten embere szereti az életet, és tudja, hogy életét a testi halál sem veszi el. 

Isten embere vagy – s ha más, mint a világ: ne csodálkozzatok, hogy gyűlöl benneteket a világ. A világ szeretné egységesíteni, egyformává tenni az embert – senki ne lógjon ki a sorból. Ezért ütközik meg az Isten embereivel, akik nem egymáshoz, hanem Jézushoz akarnak hasonulni. Ahogyan Ő vallást tett Poncius Pilátus előtt, úgy tesz Isten embere is bizonyságot akár királyok előtt is. Hiszen nincs benne félelem. Hogyan is lenne benne félelem, hiszen Isten embere ő. 

Isten embere vagy!
A magad erejével lehet, hogy semmire sem mennél. Könnyen félreállíthatnak a hatalmasok. Nem ad hírt bizonyságtételedről a sajtó, leveszik blogodat a világhálóról, nevetségessé teszik szavaidat vagy éppen kiforgatva adják majd tovább, s a humoristák kedvelt céltáblájává leszel. 
A magad erejével lehet, hogy semmire sem mennél. De te Isten embere vagy. Aki uraknak Ura és királyok Királya. Ő tartja kezében a történelem fonalát, aki előhozta a halálból Jézust, a mi Urunkat, és aki elhozza majd Jézus országát is a maga idejében. Isten embere vagy. Ezért töltheted be küldetésedet – akkor is, ha csak egy kis szászországi egyetem tanára vagy, akkor is, ha hatalmasok állnak veled szemben. Mert Isten embere vagy – maradj meg tehát abban, amire elhívattál! Ámen.